መንግስት ዜጎችን ከመታደግ የበለጠ አጀንዳ የለውም- የውጭ ጉዳይ ሚኒስቴር
አዲስ አበባ፤ ህዳር  10/206 (ዋኢማ) – በሳዑድ አረቢያ በሚገኙ ኢትዮጵያውያን ላይ የተፈጸመው ድርጊት አሳዛኝ ቢሆንም መንግስት ዜጎችን ወደ ሃገራቸው ከመመለስ በላይ ትኩረት ሰጥቶ የሚሰራው ጉዳይ እንደሌለ የውጭ ጉዳይ ሚኒስቴር ገለጸ፡፡የውጭ ጉዳይ ሚኒስቴር  ቃል አቀባይ አምባሳደር ዲና ሙፍቲ ለጋዜጠኞች እንዳሉት ከ30 ሺህ በላይ የሚሆኑ ኢትዮጵያውያንን ከሳዑዲ አረቢያ ለመመለስ በተደረገው ጥረት እስከ ማክሰኞ ህዳር 10 ቀን 2006  ረፋድ ድረስ 4 ሺህ 9 መቶ 76 ዜጎች ገብተዋል፡፡እስከአሁን ከገቡት ውስጥም 9 መቶ 60 ሴቶች እና 2 መቶ 62 ህጻናት የሚገኙበት ሲሆን ቀሪዎቹ ደግሞ ወንዶች መሆናቸውንም ነው ቃል አቀባዩ የተናገሩት፡፡ዜጎችን በአፋጣኝ ወደ ሀገራቸው ለመመለስ በተደረገው ርብርብ በውጭ ጉዳይ ሚኒስቴር የሚመራ ግብር ኃይል ተቋቁሞ ፣በቀን 6 ጊዜ በረራ በማድረግ የማስመለስ ስራውን አጠናክሮ መቀጠል እንደቻለም አስረድተዋል፡፡የሚመጡትን ዜጎች በቀጣይነት በማህበረሰቡ ውስጥ ገብተው በሰላም እንዲኖሩ ለማድረግ ሰፊ ስራ የሚጠይቅ ቢሆንም አሁን ግን ቅድሚያ ዜጎችን በማምጣት ላይ በማተኮር እየተሰራ ነው ብለዋል አምባሳደር ዲና ሙፍቲ፡፡ለዚህም ሲባል በአቡዳቢ እና ኳታር የሚገኙ የኢትዮጵያ ቆንስላዎች በጅዳ እና ሪያድ ከሚገኘው ቆንስላ ጋር በመቀናጀት እየሰሩ መሆናቸውን ገልጸዋል፡፡መንግሰት በዜጎች ጥቅም ላይ አይደራደርም ያሉት አምባሳደሩ፣ ዜጎችን የመመለሱን ሥራ በማስቀደም በቀጣይነት የሚጣሩ ሥራዎችን የማጣራት ሥራም ይከናወናል ነው ያሉት፡፡የመገኛኛ ብዙኃንም በሁለቱ ኃገራት ህዝቦች መካከል ቅራኔን የሚያባብሱ እና ማህበረሰቡን ወደ አልተፈለጉ እርምጃዎች የሚገፋፉ ዘገባዎችን ከመዘገብ መቆጠብ እንደሚገባቸው አሳስበዋል፡፡